
LIETUVOS RESPUBLIKOS ŽEMĖS ŪKIO MINISTERIJOS 
TVARIOS ŽEMĖS ŪKIO GAMYBOS IR MAISTO PRAMONĖS DEPARTAMENTAS

AIŠKINAMASIS RAŠTAS 
DĖL 2023 M. EUROPOS SĄJUNGOS PARAMOS PIENO GAMINTOJAMS EKONOMINIAM GYVYBINGUMUI IŠSAUGOTI ADMINISTRAVIMO TAISYKLIŲ PATVIRTINIMO



____________________ Nr. __________________
Vilnius


.	Įsakymo projekto rengimą paskatinusios priežastys, įsakymo projekto tikslai ir uždaviniai.
Atsižvelgiant į tai, kad 2023 m. liepos 14 d. Komisijos įgyvendinimo reglamentu (ES) Nr. 2023/1465, kuriuo numatoma skubi finansinė parama žemės ūkio sektoriams, patyrusiems konkrečių problemų, darančių poveikį žemės ūkio produktų gamintojų ekonominiam gyvybingumui, Lietuvai skirta 10,66 mln. Eur ES paramos, būtina patvirtinti paramos pieno gamintojams paskirstymo ir administravimo taisykles.
Taisyklių projekte numatyta, kad parama skiriama pieno gamintojams, atitinkantiems visus šiuos reikalavimus:
. Lietuvos Respublikos žemės ūkio ir kaimo verslo registre užregistruoti kaip valdos valdytojai arba partneriai ne vėliau kaip iki 2023 m. kovo 31 d. (imtinai);
. kurių vardu Ūkinių gyvūnų registre (toliau – ŪGR) 2023 m. liepos 1 d. buvo registruotų pieninių karvių;
. kurie 2023 m. balandžio–birželio mėnesiais pardavė pieną perdirbti VĮ Žemės ūkio duomenų centre (toliau – Centras) registruotiems pieno supirkėjams (toliau – supirkėjai);
. kuriems supirkėjai už supirktą natūralų žalią pieną 2023 m. balandžio–birželio mėnesiais mokėjo vidutinę pieno pirkimo kainą, ne didesnę kaip 40 ct už kilogramą žalio pieno, išskyrus gamintojus, kurių ūkiai 2023 m. rugpjūčio 1 d. turėjo ekologinio gamybos ūkio sertifikatą žalio pieno gamybai (įskaitant ir ūkius, turinčius pereinamojo laikotarpio į ekologinę gamybos sistemą statusą), ir (arba) 2023 m. kovo 1 d. buvo kooperatinės bendrovės (kooperatyvo), kuri yra pripažinta žemės ūkio kooperatine bendrove, vadovaujantis Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (kooperatyvais) tvarkos aprašu, patvirtintu Lietuvos Respublikos žemės ūkio ministro 2016 m. liepos 22 d. įsakymu Nr. 3D-435 „Dėl Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (kooperatyvais) tvarkos aprašo patvirtinimo“, ir kuri Centre yra registruota pieno supirkėja, nariais; šiems gamintojams parama skiriama tuo atveju, jei 2023 m. balandžio–birželio mėnesiais supirkėjai jiems už supirktą natūralų žalią pieną mokėjo vidutinę pieno pirkimo kainą, ne didesnę kaip 45 ct už kilogramą žalio pieno; 
. kurie ir kurių sutuoktiniai nėra ir nebuvo patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“.
Parama skaičiuojama pagal 2023 m. balandžio 1 d.–birželio 30 d. kiekvieno pieno gamintojo faktiškai parduotą pieno (natūralaus riebumo) kiekį Centre registruotiems pieno supirkėjams.
Paramos dydis yra diferencijuotas pagal 2023 m. liepos 1 d. gamintojo ŪGR įregistruotų pieninių veislių karvių skaičių pagal 4 pakopas, kurios nustatytos Lietuvos 2023–2027 metų BŽŪP strateginiame plane. Nustatomi šie paramos dydžiai:
	1 pakopa – gamintojams, 2023 m. liepos 1 d. laikiusiems iki 10 karvių (imtinai), paramos dydis – 41,00 Eur už toną;
	2 pakopa – gamintojams, 2023 m. liepos 1 d. laikiusiems 11–50 karvių (imtinai), paramos dydis – 52,71 Eur už toną;
	3 pakopa – gamintojams, 2023 m. liepos 1 d. laikiusiems 51–150 karvių (imtinai), paramos dydis – 58,57 Eur už toną;
	4 pakopa – gamintojams, 2023 m. liepos 1 d. laikiusiems 151 karvę ir daugiau, paramos dydis – 43,93 Eur už toną.
Gamintojui skiriama paramos suma negali viršyti 20 000 Eur. Jei gamintojui apskaičiuota paramos suma viršija 20 000 Eur, skiriama ir išmokama paramos suma sumažinama iki nustatytos maksimalios paramos sumos (20 000 Eur). 
Jeigu bendra apskaičiuota paramos suma pieno gamintojui už 2023 m. balandžio–birželio mėnesius yra mažesnė kaip 10 Eur, parama neskiriama.
Paramą Centras apskaičiuos per 10 darbo dienų nuo šių taisyklių įsigaliojimo ir perduos duomenis Nacionalinei mokėjimo agentūrai prie Žemės ūkio ministerijos (toliau – Agentūra), kuri atliks mokėjimus. Paramos išmokėjimas numatomas rugsėjo–spalio mėn. 
. Įsakymo projektui įgyvendinti reikalingi institucijų ir (ar) įstaigų informacinių sistemų pakeitimai
Įsakymo projektui įgyvendinti papildomų lėšų nereikės. 
. Informacija dėl Įsakymo projekto skelbimo Lietuvos Respublikos Seimo kanceliarijos Teisės aktų informacinėje sistemoje (toliau – TAIS) 
Įsakymo projektas buvo skelbiamas Lietuvos Respublikos Seimo informacinės sistemos projektų registravimo posistemyje 10 darbo dienų (reg. Nr. 23-11136). 
Įsakymo projektas teikiamas pakartotiniam derinimui, be to, norint kuo skubiau paremti pieno sektorių, susiduriantį su sunkumais, darančiais poveikį pieno gamintojų ekonominiam gyvybingumui, projektas TAIS sistemoje bus skelbiamas 5 darbo dienas. 
. Informacija dėl Įsakymo projekto derinimo su suinteresuotomis valstybės institucijomis ir (ar) įstaigomis 
Projektas bus derinamas su Lietuvos savivaldybių asociacija, Agentūra, VĮ Žemės ūkio duomenų centru ir Konkurencijos taryba. 
. Informacija dėl Įsakymo projekto antikorupcinio vertinimo 
Projekto antikorupcinis vertinimas atliekamas. Parengta teisės akto projekto antikorupcinė vertinimo pažyma. 
. Informacija dėl ūkio subjektams sukeliamų prisitaikymo prie reguliavimo išlaidų vertinimo, numatomo teisinio reguliavimo poveikio vertinimo, Įsakymo projekto, perkeliančio ir (ar) įgyvendinančio Europos Sąjungos direktyvų ar kitų Europos Sąjungos teisės aktų nuostatų atitikties
Prisitaikymo prie reguliavimo išlaidų vertinimas neatliekamas, nes teisės aktas ūkio subjektams papildomos administracinės naštos nesukelia. 
Numatomo teisinio reguliavimo poveikio vertinimas neatliekamas. 
Įsakymo projektu perkeliamos 2023 m. liepos 14 d. Komisijos įgyvendinimo reglamento (ES) Nr. 2023/1465, kuriuo numatoma skubi finansinė parama žemės ūkio sektoriams, patyrusiems konkrečių problemų, darančių poveikį žemės ūkio produktų gamintojų ekonominiam gyvybingumui, nuostatos.
. Kita svarbi informacija
Priėmus Įsakymo projektą, neigiamų pasekmių nenumatoma. 
Patvirtinus Įsakymo projektą, kitų teisės aktų keisti nereikės. 
Įsakymo projektui įgyvendinti papildomų lėšų nereikės.
Įsakymo projektas skelbiamas Teisės aktų registre ir ministerijos tinklalapyje.
Įsakymo projektą parengė Tvarios žemės ūkio gamybos ir maisto pramonės departamento (direktorius Saulius Jasius, tel. (8 5) 239 1146) Maisto pramonės ir kooperacijos skyriaus (vedėja Jolita Martutaitytė, tel. (8 5) 239 1162, el. p. jolita.martutaityte@zum.lt) vyriausioji specialistė Neringa Michailovaitė, tel. (8 5) 239 1167, el. p. neringa@zum.lt. 
PRIDEDAMA:
.	Įsakymo projektas, 6 lapai.
.	Teisės akto antikorupcinis vertinimas, 4 lapai. 


Direktorius	      			                                             			      Saulius Jasius































Neringa Michailovaitė, tel. 239 1167, neringa@zum.lt 

